CELEX: 32017R1526
Language: sl
Date: 2017-09-06 00:00:00
Title: Izvedbena uredba Komisije (EU) 2017/1526 z dne 6. septembra 2017 o neodobritvi aktivne snovi beta-cipermetrin v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (Besedilo velja za EGP. )

7.9.2017   
            
            
               SL
            
            
               Uradni list Evropske unije
            
            
               L 231/1
            
         IZVEDBENA UREDBA KOMISIJE (EU) 2017/1526
   z dne 6. septembra 2017
   o neodobritvi aktivne snovi beta-cipermetrin v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 13(2) Uredbe,
   ob upoštevanju naslednjega:
   
               (1)
            
            
               V skladu s členom 80(1)(a) Uredbe (ES) št. 1107/2009 ter ob upoštevanju postopka in pogojev za odobritev je treba Direktivo Sveta 91/414/EGS (2) uporabljati za aktivne snovi, v zvezi s katerimi je bila pred 14. junijem 2011 sprejeta odločitev v skladu s členom 6(3) navedene direktive. Z Izvedbenim sklepom Komisije 2011/266/EU (3) je bilo potrjeno, da beta-cipermetrin izpolnjuje pogoje iz člena 80(1)(a) Uredbe (ES) št. 1107/2009.
            
         
               (2)
            
            
               V skladu s členom 6(2) Direktive 91/414/EGS je Združeno kraljestvo 13. novembra 2009 prejelo zahtevek družbe Cerexagri SAS za vključitev aktivne snovi beta-cipermetrin v Prilogo I k Direktivi 91/414/EGS. Z Izvedbenim sklepom 2011/266/EU je bilo potrjeno, da je dokumentacija „popolna“ v smislu načelnega izpolnjevanja zahtev po podatkih in informacijah iz prilog II in III k Direktivi 91/414/EGS.
            
         
               (3)
            
            
               Za navedeno aktivno snov je bila v skladu z določbami člena 6(2) in (4) Direktive 91/414/EGS izvedena ocena vplivov na zdravje ljudi in živali ter na okolje pri vrstah uporabe, ki jih je predlagal vlagatelj. Imenovana država članica poročevalka je 4. aprila 2013 predložila osnutek poročila o oceni.
            
         
               (4)
            
            
               Osnutek poročila o oceni so pregledale države članice in Evropska agencija za varnost hrane (v nadaljnjem besedilu: Agencija). Agencija je 27. maja 2014 Komisiji predložila sklep o oceni tveganja pesticidov z aktivno snovjo beta-cipermetrin (4). Agencija je ugotovila, da za ocenjene uporabe beta-cipermetrina obstaja visoko tveganje za vodne organizme, čebele in neciljne členonožce. Poleg tega ocena tveganja za talne in vodne organizme ter ocena izpostavljenosti za podzemno vodo nista mogli biti končani, ker niso bile zagotovljene zadostne informacije v zvezi s končnim stanjem in obnašanjem ciklopropilne skupine obroča beta-cipermetrina. Poleg tega niso bile zagotovljene informacije o metabolizmu pri živini, ki so potrebne za potrditev opredelitve ostankov za živalske proizvode, ter informacije o toksičnem profilu metabolita PBA in njegovi relevantnosti za oceno tveganja za potrošnike.
            
         
               (5)
            
            
               Zato na podlagi razpoložljivih informacij ni bilo mogoče zaključiti, da beta-cipermetrin izpolnjuje pogoje za vključitev v Prilogo I k Direktivi 91/414/EGS.
            
         
               (6)
            
            
               Komisija je vlagatelja pozvala, naj predloži pripombe k sklepu Agencije. Poleg tega je Komisija v skladu s členom 9 Uredbe Komisije (EU) št. 188/2011 (5) vlagatelja pozvala, naj predloži pripombe k osnutku poročila o pregledu. Vlagatelj je predložil pripombe, ki so bile natančno pregledane.
            
         
               (7)
            
            
               Kljub argumentom, ki jih je predložil vlagatelj, pomislekov iz uvodne izjave 4 ni bilo mogoče umakniti. Posledično ni bilo dokazano, da bi bilo pod predlaganimi pogoji uporabe pričakovati, da fitofarmacevtska sredstva, ki vsebujejo beta-cipermetrin, na splošno izpolnjujejo zahteve iz člena 5(1)(a) in (b) Direktive 91/414/EGS.
            
         
               (8)
            
            
               Beta-cipermetrin se zato ne bi smel odobriti kot aktivna snov na podlagi člena 13(2) Uredbe (ES) št. 1107/2009.
            
         
               (9)
            
            
               Ta uredba ne preprečuje vlagatelju, da predloži ponovni zahtevek za beta-cipermetrin v skladu s členom 7 Uredbe (ES) št. 1107/2009.
            
         
               (10)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Neodobritev aktivne snovi
   Aktivna snov beta-cipermetrin se ne odobri.
   Člen 2
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 6. septembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 309, 24.11.2009, str. 1.
   
      (2)  Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).
   
      (3)  Izvedbeni sklep Komisije 2011/266/EU z dne 2. maja 2011 o načelnem priznavanju popolnosti dokumentacije, predložene v podroben pregled zaradi možne vključitve beta-cipermetrina, evgenola, geraniola in timola v Prilogo I k Direktivi Sveta 91/414/EGS (UL L 114, 4.5.2011, str. 3).
   
      (4)  Conclusion on the peer review of the pesticide risk assessment of the active substance beta-cypermethrin (Sklep o strokovnem pregledu ocene tveganja pesticidov z aktivno snovjo beta-cipermetrin). EFSA Journal 2014;12(6):3717, 90 str. doi:10.2903/j.efsa.2014.3717.
   
      (5)  Uredba Komisije (EU) št. 188/2011 z dne 25. februarja 2011 o podrobnih pravilih za izvajanje Direktive Sveta 91/414/EGS glede postopka za oceno aktivnih snovi, ki niso bile v prometu dve leti po dnevu notifikacije navedene direktive (UL L 53, 26.2.2011, str. 51).